Γκίζελα της Αυστρίας

Η Αρχιδούκισσα Γκίζελα της Αυστρίας, Πριγκίπισσα της Βαυαρίας, Βασιλική Πριγκίπισσα της Ουγγαρίας, της Βοημίας και της Κροατίας (12 Ιουλίου 1856 - 27 Ιουλίου 1932) ήταν η δεύτερη κόρη και το μεγαλύτερο επιζήσαν τέκνο του Φραγκίσκου Ιωσήφ Α΄ της Αυστρίας και βασιλια της Ουγγαρίας & Λομβαρδίας-Βενετίας και της Ελισάβετ της Βαυαρίας, κόρης του Μαξιμιλιανού Ιωσήφ, Δούκα εν Βαυαρία. Ο γερμανικός της τίτλος ήταν Gisela Louise Marie, Erzherzogin von Österreich, Prinzessin von Bayern.

Βίος 
Η Γκίζελα Λουίζα Μαρία γεννήθηκε στο Λάξενμπουργκ, Κάτω Αυστρία, πήρε το όνομά της από μία Αψβούργα πρόγονή της που έζησε τον 10ο αιώνα. Παρά το γεγονός ότι βαπτίσθηκε Gisella (με διπλό L) έγραφε το όνομά της μόνο με ένα L. Ακριβώς όπως και η μεγαλύτερη αδελφή της Σοφία και ο αδελφός της, Ροδόλφος, η Γκίζελα ανατράφηκε από την γιαγιά της από την πλευρά του πατέρα της, Σοφία της Βαυαρίας. Είχε μια πολύ στενή σχέση με τον μικρότερο αδελφό της, Ροδόλφο, του οποίου η αυτοκτονία (1889) τη χτύπησε σκληρά.

Ο πατέρας της συνέλεγε κάποια προσωπικά αντικείμενα της οικογένειας, όπως το πρώτο ζευγάρι παπούτσια που φορέθηκαν από κάθε ένα από τα παιδιά του. Μεταξύ αυτών των αναμνηστικών ήταν ένα ποίημα που γράφτηκε γι' αυτόν από τη νεαρή Γκίζελα κάποια Χριστούγεννα- το ποίημα λέγεται ότι ήταν το πιο αγαπημένο του στοιχείο αυτής της συλλογής. Ήταν επίσης γνωστό ότι η Αρχιδούκισσα Γκίζελα ζωγράφιζε κατά τα ύστερα χρόνια της.

Γάμος & Οικογένεια 
Στις 20 Απριλίου 1873 η Γκίζελα παντρεύτηκε στη Βιέννη τον Λεοπόλδο της Βαυαρίας, γιο του αντιβασιλέα της Βαυαρίας Λεοπόλδου και της Αυγούστας Φερδινάνδης της Αυστρίας, και δεύτερο εξάδελφο της Γκίζελα.

Σύμφωνα με επιστολή του γραμμένη προς τη μητέρα του το 1872, ο Φραγκίσκος Ιωσήφ ήθελε την ένωση ανάμεσα στην κόρη του και τον πρίγκιπα Λεοπόλδο, καθώς υπήρχαν λίγοι καθολικοί πρίγκιπες διαθέσιμοι εκείνη την περίοδο. Φαίνεται ότι αισθάνθηκε πως έπρεπε να εξασφαλιστεί ο μόνος βιώσιμος υποψήφιος, στον οποίο θα μπορούσε να εμπιστευτεί τη Γκίζελα.

Η Γκίζελα έγινε ευπρόσδεκτη στο Μόναχο από την οικογένεια του συζύγου της και ζούσαν στο Ανάκτορο Λέοπολντ στο Σβάμπινγκ. Ο δρόμος απέναντι από το ανάκτορο μετονομάστηκε σε Giselastraße προς τιμήν της το 1873. Έναν χρόνο μετά τον γάμο της η Γκίζελα γέννησε το πρώτο της παιδί, την Ελισάβετ Μαρία. Συνολικά απέκτησε τέσσερα παιδιά.

Απόγονοι 
Η Γκίζελα και ο Λεοπόλδος είχαν συνολικά τέσσερα παιδιά:
 Ελισάβετ Μαρία 1874-1957, παντρεύτηκε τον Όθωνα Λουδοβίκο Φίλιππο, Κόμη του Σέεφριντ άουφ Μπούτενχαϊμ.
 Αυγούστα Μαρία 1875-1964, παντρεύτηκε τον Ιωσήφ Αύγουστο της Αυστρίας.
 Γεώργιος 1880-1943, νυμφεύτηκε την Ισαβέλλα της Αυστρίας.
 Κορράδος 1883-1969, νυμφεύτηκε τη Μαρία Μπόνα της Σαβοΐας-Γένοβας.

Φιλανθρωπίες & Α΄ Παγκόσμιος Πόλεμος 
Συμμετείχε ενεργά σε ποικιλία κοινωνικών και πολιτικών ζητημάτων και ίδρυσε φιλανθρωπικά ιδρύματα για τη στήριξη των φτωχών, των τυφλών και κωφών, όπου είχε ενεργό ρόλο.

Κατά τη διάρκεια του Α΄ Παγκοσμίου Πολέμου οργάνωσε ένα στρατιωτικό νοσοκομείο στο ανάκτορο, ενώ ο σύζυγός της ήταν στρατάρχης στο Ανατολικό μέτωπο. Όταν ξέσπασε η Επανάσταση το 1918, η υπόλοιπη οικογένειά της εγκατέλειψε την πόλη, αλλά η Γκίζελα παρέμεινε και πήρε μέρος στις εκλογές του 1919 για την Εθνική Συνέλευση της Βαϊμάρης, όπου οι γυναίκες πάνω από την ηλικία των 20 ετών είχαν τη δυνατότητα να ψηφίσουν για πρώτη φορά.

Τέτοια ήταν η εκτίμηση για το πρόσωπό της, ώστε έγινε ευρέως γνωστή ως "Ο Καλός Άγγελος από τη Βιέννη" και έγινε ονοματοδότης διαφόρων φορέων, όπως του "Giselabahn" (τρένο της διαδρομής Σάλτσμπουργκ-Τιρόλο), του ατμόπλοιου "Gisela" στη λίμνη Τράουνζεε και του "Γυμνασίου της Γκίζελα" στο Μόναχο.

Χηρεία & Θάνατος 
Η Γκίζελα και ο σύζυγός της γιόρτασαν τη χρυσή επέτειο του γάμου τους το 1923. Ο σύζυγός της πέθανε το 1930 και η Γκίζελα επέζησε αυτού μόνο δύο χρόνια. Πέθανε στην ηλικία των 76 ετών στο Μόναχο στις 27 Ιουλίου 1932 και θάφτηκε δίπλα στον Πρίγκιπα Λεοπόλδο στο Colombarium στον Καθεδρικό Ναό του Αγίου Μιχαήλ στο Μόναχο.

Τιμές 
Ήταν μέλος των ακόλουθων Ταγμάτων:
Αυστροουγγαρία: Κυρία του Τάγματος του Έναστρου Σταυρού
Αυστροουγγαρία: Έλαβε τον Μεγαλόσταυρο του Τάγματος της Ελισάβετ
Βασίλειο της Βαυαρίας: Κυρία του Τάγματος της Θηρεσίας
Βασίλειο της Βαυαρίας: Κυρία του Τάγματος της Αγίας Ελισάβετ
Βασίλειο της Πορτογαλίας: Κυρία του Τάγματος της Αγίας Ισαβέλλας
Βασίλειο της Ισπανίας: 601η Κυρία του Τάγματος της Βασίλισσας Μαρίας Λουίζας

Αναφορές 
 Leopold Prinz von Bayern: Lebenserinnerungen
 Martha Schad: Kaiserin Elisabeth und ihre Töchter, Piper 2006
 Friedrich Weissensteiner: Liebeshimmel und Ehehöllen, Heyne 2000
 https://web.archive.org/web/20150211051411/http://giselaner.de/1756881.htm
 http://gw1.geneanet.org/index.php3?b=hwember1&lang=de;pz=max;nz=von+bayern;ocz=1;alwsurn=yes;p=gisela;n=von+osterreich
 http://de.wikisource.org/wiki/BLK%C3%96:Habsburg,_Gisela_Louise_Maria

Παραπομπές

Πριγκίπισσες της Αυστρίας
Πριγκίπισσες της Βαυαρίας
Οίκος του Βίττελσμπαχ